Die Arve is 'n rivier in die Frans-Switserse Wes-Alpe met 'n lengte van 102 kilometer, wat by die Col de Balme in die Chamonixvallei ontspring en naby Genève in die Rhône uitmond. Talle bergstroompies mond in die Arverivier uit, waaronder ook die Arveyron, wat sy oorsprong in die Mer de Glace het. Die Arve loop byna heeltemaal deur die Franse département Haute-Savoie, met die uitsondering van die laaste kilometers van sy benedeloop in die Switserse kanton Genève. Die belangrikste dorpe, waardeur die Arve vloei, is Chamonix, Les Houches, Sallanches, Cluses, Bonneville, Annemasse en uiteindelik Carouge in die kanton Genève, waar die rivier in die Rhône uitmond.